जत्थेदार ज्ञानी हरप्रीत को हटाने के निर्णय पर अकाली दल में फूट; बैठक में नहीं हुई चर्चा
SGPC Meeting In Amritsar; Shri Akal Takht Jathedar Giani Harpreet Singh Controversy Update | SAD Akali Dal Sukhbir Badal  शिरोमणि गुरुद्वारा प्रबंधक कमेटी के सदस्यों की बैठक शनिवार को अमृतसर में स्वर्ण मंदिर के तेजा सिंह समुंद्री हॉल में हुई। 
शिरोमणि गुरुद्वारा प्रबंधक कमेटी के सदस्यों की बैठक शनिवार को अमृतसर में स्वर्ण मंदिर के तेजा सिंह समुंद्री हॉल में हुई। श्री अकाल तख्त साहिब के जत्थेदार ज्ञानी हरप्रीत सिंह को हटाने को लेकर चल रही अटकलों पर विराम लग गया। मिली जानकारी के अनुसार जत्थेदार को हटाने के निर्णय पर अकाली दल में ही फूट डलती दिख रही थी, जिसके बाद इस पर निर्णय को रोक दिया गया।
जंतर-मंतर जाएगा वफद
SGPC अब पहलवानों के हक में भी उतर आई है। जल्द ही SGPC का वफद दिल्ली में जंतर-मंतर पहुंचेगा। जहां SGPC के सदस्य पहलवानों के हक में आवाज उठाएंगे। इस दौरान SGPC के सदस्य महिला पहलवानों से भी मिलेंगे, जिनका शारीरिक शोषण हुआ।
पुलिस के रवैये से परेशान SGPC
SGPC की बैठक में पुलिस के खिलाफ भी नाराजगी जाहिर की गई। दरअसल, बीते कुछ समय से सोशल मीडिया पर सिखों के खिलाफ गलत प्रचार चल रहा है। SGPC के मीडिया विंग ने कुछ अकाउंट्स वेरिफाइ कर पुलिस को इसकी शिकायत की, लेकिन पुलिस ने इस मामले में अभी तक कोई कदम नहीं उठाया है।
वहीं डांगमार गुरुद्वारा साहिब में बौद्ध मंदिर बनाए जाने के मामले में भी एक वफद जल्द तिब्बती धार्मिक नेताओं से भी मिलेगा और हल निकाला जाएगा।
अब पढ़िए जत्थेदार ज्ञानी हरप्रीत सिंह से जुड़ा पूरा मामला:-
आम आदमी पार्टी के राज्यसभा सदस्य राघव चड्‌ढा और एक्ट्रेस परिणीति चोपड़ा की सगाई में जत्थेदार ज्ञानी हरप्रीत सिंह के पहुंचने के बाद पद से उतारने की कवायतें शुरू हो गई थी। अकाली दल के ही सीनियर नेताओं ने जानकारी दी कि जत्थेदार ज्ञानी हरप्रीत सिंह को श्री अकाल तख्त साहिब व श्री केसगढ़ साहिब के जत्थेदारी से उतारने के फैसले पर अकाली दल में ही फूट पड़ गई।
पूर्व सीएम प्रकाश सिंह बादल के पुराने साथी और सुखबीर बादल के साथ दिखने वाले चेहरे इस मुद्दे पर एक दूसरे के सामने हो गए हैं।
ज्ञानी हरप्रीत सिंह के पास जब उन्हें पद से हटाने की बात पहुंची तो उनके भी बगावती सुर सामने आए। जिसके बाद सुखबीर बादल को यह डर भी सताने लगा है कि कहीं ज्ञानी हरप्रीत सिंह अकाली दल के खिलाफ सीनियर लीडर्स को लेकर बगावत ना छेड़ दें।
प्रकाश सिंह बादल की कमी खली
इस माहौल के बीच सुखबीर बादल को एक बार फिर पिता स्वर्गीय प्रकाश सिंह बादल की कमी खली। मालवे के दो सीनियर अकाली लीडरों ने सुखबीर बादल को समझाया कि बड़े बादल के जाने के बाद माहौल बदल चुका है। जत्थेदार ज्ञानी हरप्रीत सिंह को सीनियर अकाली नेताओं का समर्थन है। अकाली दल में विरोध शुरू हो गया तो उसका नुकसान उन्हें ही होने वाला है। जिसके बाद सुखबीर बादल ने फिलहाल फैसले को टाल दिया है।
अधिकतर नेता कर चुके ना
SGPC प्रधान एडवोकेट हरजिंदर सिंह धामी इस बैठक से पहले कई अकाली नेताओं से मिले। इस दौरान ज्ञानी हरप्रीत सिंह को लेकर ही बातचीत हुई। सुनने में आया है कि अधिकतर अकाली नेताओं ने ज्ञानी हरप्रीत सिंह को हटाने के फैसले पर पूरी तरह से ना कर दी। वहीं, जो हालात बन रहे हैं, ऐसे में कोई दोनों तख्तों की जिम्मेदारी लेने को तैयार भी नहीं है।